போட்டி – முதலியத்தின் அடிப்படை இது - அரசியல் மற்றும் வியாபாரத்தில் தடையற்ற போட்டி இருக்க வேண்டும். இந்தப் போட்டி மனப்பான்மை வளர்ச்சியைத் தூண்டிக் கொண்டே இருக்கும். ஃபெர்கூஸன், இங்கிலாந்து தன் பொருட்களை எப்படி தன் கடற்படை சக்தியைக் கொண்டு சீனாவின் மீது திணித்தது என்று அழகாக புள்ளிவிவரங்களுடன் விவரிக்கிறார். வாஸ்கோ இந்திய (கோழிக்கோடு) ராஜ்ஜியங்களுடன் எப்படி அடாவடி வியாபாரம் நடத்தினார் என்பதையும் விவரிக்கிறார் ஃபெர்கூஸன். இன்று அந்தப் போட்டி சற்று இலை மறைவு காய் மறைவாக நடக்கிறது. வளரும் இந்தியாவும் சீனாவும் தன் வளர்ச்சிக்கு வேண்டிய கச்சா பொருட்களுக்காக போர் நிகழ்த்தாவிட்டாலும், ஏதேதோ அடாவடி ஆப்பிரிக்க மற்றும் அரபு தேசங்களோடு உறவு வைத்துக் கொள்கின்றன. பல கச்சா பொருள் தயாரிக்கும் சுரங்க கம்பெனிகளில் முதலீடும் செய்கின்றன. இந்த விஷயத்தில் வளரும் சீனா போன்ற நாடுகள் நன்றாக தேறிவிட்டன.